**Egy angol utazó Pesten 1848-ban**

– Jelenet –

Szereplők: Johnson, Vasvári Pál

JOHNSON (útiköpenyben, cilinderrel vagy fekete keménykalappal a fején, tétován nézelődik): Nem értem, nem értem.

VASVÁRI (kokárdával, magyaros kabátban): Már megbocsásson: mit nem ért uraságod? JOHNSON: Örvendek. A nevem Thomas Johnson. Angliából jöttem. Világutazó vagyok. Először járok Pesten.

VASVÁRI: Ennek pedig én örvendek. Vasvári Pál vagyok.

JOHNSON: Megmondaná, Vasvári úr, mi ez a nagy felfordulás? Az emberek kokárdát tűznek a ruhájukra, lelkesen jönnek-mennek, szavalnak, énekelnek

VASVÁRI: Egyszerű a magyarázat, Mr. Johnson. Pesten kitört a forradalom.

JOHNSON: Nahát, ez roppant érdekes.

VASVÁRI: Miért olyan „roppant érdekes” ez?

JOHNSON: Mert nemrég Szicíliában jártam, Palermóban. Épp akkor ütött ki ott a felkelés. Békeszerető ember vagyok, hát tovább utaztam Milánóba. Alig vagyok ott egy hétig, kitör a forradalom. Felpakolok, megyek Németföldre, Münchenbe… alig szállok le a kocsiról: kitör a forradalom. Rohanok Bécsbe, szállást keresek… hát, akár hiszi, akár nem, aznap kitör ott is a forradalom. Hajóval Pestre sietek… és tessék! Itt is kitört!

VASVÁRI: Meg ne álljon itt, mister! Járja be a világot!